Malta li qed tinbidel Għaddew tliet snin u ma rajnihomx għaddejjin għax rasna hi mgħaddsa fix-xogħol sabiex inbiddlu dan il-pajjiż. U r-riżultati qed jidhru, jinħassu u huma rikonoxxuti mill-poplu u mill-fora internazzjonali. Biżżejjed naraw l-aħħar credit rating li tatna Moody's ftit tal-ġranet ilu u li kompla jiġi kkonfermat riċentament mill-NSO, fejn qed naraw li jekk se jerġa' jkollna sena tajba immens. Tkabbir ekonomiku fl-ewwel kwart ta' din is-sena ta' 5.2% għal pajjiżna meta, skont il-Eurostat, it-tkabbir ekonomiku fost il-pajjiżi tal-UE fl-istess perjodu kien ta' 0.5%. Għall-Oppożizzjoni Nazzjonalista, tkabbir ekonomiku ta' din ix-xorta fi żmien Gvern preċedenti bil-finanzi fis-sod li kienu jiffanfraw bihom, kien biss xi ħaġa tal-fantaxjenza. Niftakar li ħlief maltemp u sħab iswed ma kinux isemmu. Fil-baġit għall-2012 kienu bassru tkabbir ekonomiku ta' 2.8% imma, fil-fatt, laħħqu biss sa 0.8%. Ibassru mod u jiksbu ferm inqas. Dan il-Gvern, għall-kuntrarju, qiegħed jaqbeż kull aspettativa u tbassir. Dan kollu ma ġiex b'kumbinazzjoni jew, kif jippruvaw ipinġu l-Oppożizzjoni, li kollox hu grazzi għalihom. Dan kollu sar mingħajr l-iċken miżura ta' awsterità. Il-Gvern miexi fuq pjan ta' ħidma li għamel lil pajjiżna aktar attraenti għall-investiment billi inċentiva l-bżulija; inħolqu aktar opportunitajiet ta' xogħol; inċentiva aktar nisa, żgħażagħ u persuni b'diżabbiltà sabiex jidħlu fid-dinja produttiva u għal xogħol ta' kwalità. Dan u ħafna iktar għamel id-differenza bejn Malta li qed tiffjorixxi ma' Malta li, sa tliet snin ilu, kienet pajjiż li taparsi jikbru l-fjuri. Il-Gvern preżenti m'għandu bżonn l-ebda rebħ ta' Eurovision biex joħloq il-feel good factor fil-poplu. Il-feel good factor fost il-poplu dan il-Gvern ħolqu permezz tal-ġid li qed jiġġenera u li l-poplu qed iħossu għax qed jonfoq iktar u għandu kwalità ta' ħajja aħjar milli kellu tliet snin ilu. Meta naraw dan il-ġid kollu li qed jinħoloq, forsi nħossu li l-kritika ħarxa li qed issir għal kull inizjattiva u ħidma ta' dan il-Gvern hija inġusta. Madankollu, jiena ngħid li anke minn din il-kritika kollha kapaċi noħorġu messaġġ pożittiv. Bil-kritiċi li qed ikollhom għajnejhom fuq kull ċentimetru li jiċċaqlaq dan il-Gvern, nikkonkludu li dan huwa sforz ta' kemm il-ħidma ta' dan il-Gvern hija effettiva u tinħass. Niġu kkritikati għax-xogħol li nagħmlu u mhux għal dak li suppost għamilna u ma wettaqniex. Meta ma tagħmel xejn, ma jkollhomx fuq xiex jikkritikawk. Il-Gvern preċedenti kien espert f'din il-loġika politika ta' 'ma nagħmlu xejn u forsi nevitaw l-iżbalji u l-kritika'. Faċli tikkritika, faċli tiddiżapprova u titkaża. Imma donnu mhux faċli tagħti s-soluzzjonijiet, tagħti l-proposti u saħansittra tapprova u tapplawdi r-riżultati li jkunu qed jinkisbu. Inħarsu 'l quddiem. Wasalna? Dażgur li le. Għal dan il-Gvern qatt mhu biżżejjed, qatt mhu sodisfatt, dejjem irid itejjeb. Naraw prinċiparjament li l-ġid li qed jinħoloq issa jitqassam b'mod ekwu, li nsaħħu l-għajnuna lill-faxxa t'isfel tas-soċjetà sabiex inkomplu fit-twettiq ta' middle class ġdida f'dan il-pajjiż, fejn ħadd ma jibqa' lura għax kulħadd huwa importanti. Gvern li jisma' – Turiżmu Il-Gvern reġa' żamm l-appuntament tiegħu ta' kull sitt xhur fejn il-membri tal-Kabinett tiegħu jiltaqgħu mal-poplu, jisimgħuh, ifiehmu u jagħtu wkoll informazzjoni fuq l-inizjattivi li jkunu qegħdin jittieħdu u li se jkunu qed jittieħdu fil-futur qrib. Attendejt għall-attività Gvern li Jisma', imtellgħa mill-Ministeru għat-Turiżmu nhar l-Erbgħa li għaddew. Il-Ministru għat-Turiżmu Dr Edward Zammit Lewis spjega ż-żminijiet eċċellenti li qed nesperjenzaw f'din l-industrija, fejn qed nirreġistraw sena rekord waħda wara l-oħra u dan it-tkabbir se jissokta din is-sena wkoll. Kellna xitwa fenomenali u issa huwa stmat li dan ix-xahar ta' Ġunju se jkun wieħed rekord ukoll fejn mistenni li għall-ewwel darba naqbżu l-200,000 turist. L-istess jista' jingħad għall-cruiselining fejn hu stmat li din is-sena se nlaħħqu s-700,000 passiġġier. Dan is-suċċess turistiku jinħass b'mod qawwi fl-ekonomija Għawdxija b'mod partikolari, fejn it-turisti li jqattgħu lejl jew aktar fil-gżira Għawdxija qed jiżdiedu. Dawn ir-riżultati żgur mhumiex jaqgħu mis-sema. Il-Gvern jemmen f'din l-industrija u jinvesti bis-sħiħ sabiex flimkien mal-partijiet interessati u s-settur privat inkomplu ntejbu l-prodott tagħna u nattiraw aktar turisti ta' kwalità li jħallu aktar infiq turistiku. Prodott aħjar ifisser kwalità aħjar fl-ambjent ta' pajjiżna u kif ukoll servizz ta' eċċellenza lejn it-turist. Għadu kif ġie mniedi s-servizz tat-Tourism Police fiż-żoni turistiċi għas-serħan tal-moħħ tat-turist. Dan il-Gvern jemmen fl-investiment tal-ħaddiema li jaħdmu f'din l-industrija. Fl-ITS, apparti t-tħabbir ta' bini ta' kampus ġdid, qed isir tibdil u aġġornar fil-korsijiet li qed jingħataw; korsijiet li huma tal-ogħla livell bi twessigħ fl-opportunità ta' interships barra minn Malta lill-istudenti tal-ITS u kif ukoll investiment fil-letturi li qed jingħataw l-opportunità fantastika sabiex jagħmlu Masters Degree f'kollaborazzjoni anke ma istituzzjonijiet għolja edukattivi barranin u rinomati f'dan il-qasam tal-ospitalità bħal Haage Helia tal-Finlandja. Dan il-Gvern jieħu deċiżjonijiet kuraġġjużi għas-sostenibbiltà ta' din l-industrija. Id-dħul kollu mill-ekokontribuzzjoni li għadha kif daħlet fis-seħħ se jkun esklussivament indirizzat lejn it-titjib tal-infrastruttura lokali urbana u sabiex jiġi offrut titjib fil-prodott inġenerali ta' pajjiżna. Il-Gvern beda jindirizza l-ħtieġa li joffri turiżmu aċċessibbli hekk kif jieħu miżuri sabiex jgħin turisti b'nuqqas ta' mobbiltà. Fil-Bajja tal-Għadira sar passaġġ li jieħdok mill-parkeġġ riservat għal fuq il-bankina u għal fuq rampa tal-injam li twasslek kważi sal-baħar u kif ukoll inxtraw siġġijiet bir-roti wesgħin li jistgħu jinġibdu fuq ir-ramel u anke jinżlu fil-baħar. Il-konnettività, partikolarment dik bl-ajru, hija meqjusa bħala fattur essenzjali sabiex inkunu nistgħu insostnu l-industrija tat-turiżmu tagħna. Matul l-2015 rajna ħames linji tal-ajru ġodda jibdew joperaw lejn pajjiżna, fosthom il-Finnair, l-Aegean, il-Jet2 u s-Swiss. In-numru ta' passiggieri mtajra lejn u minn Malta żdied b'5.8% jew 312,000. F'dawn l-aħħar jiem rajna l-inżul fl-ajruport tagħna ta' żewġ linji tal-ajru ġodda: Iberia Express u Czech Airlines. Dan huwa farka mill-inizjattivi, il-ħidma u r-riżultati li qed isiru u jinkisbu bla preċedent mill-Ministeru għat-Turiżmu flimkien u bil-kollaborazzjoni tal-Awtorità Maltija għat-Turiżmu u kumpaniji u l-partijiet interessati pubbliċi u privati. Huwa ċar li għal dan il-Gvern hija prerogattiva li l-ħidma biex din l-industrija, li hija mutur ewlieni fl-ekonomija Maltija u l-ħobża ta' kuljum ta' 11,000 persuna li jfisser 11-il elf familja, tkompli tikber b'inizjattivi rilevanti u innovattivi li jagħtu l-frott u jissarrfu f'ġid li jitgawda mill-poplu Malti u Għawdxi kollu.